# Vedtatt rammebudsjett

# Rammebudsjett for årene 2020, 2021 og 2022



**Inntekter**

**Medlemskontingent**

*Kontingentsatser*

Hovedlandsmøtet i 2016 besluttet prinsipper for årlig justering av medlemskontingenter. Forbundsstyret foreslår å opprettholde disse prinsippene også for kommende treårsperiode. Årlig kontingent vil dermed bli justert i henhold til forventet pris- og lønnsvekst for aktuelt år, der hver av faktorene vektes likt.

Økningen i medlemskontingent for yrkesaktive medlemmer blir med dette henholdsvis 2,28 % for 2020, 2,43 % for 2021 og 2,53 % for 2022. Unntaket er kontingent for studenter som har ligget flatt den siste tre-årsperioden; dette foreslås opprettholdt i perioden 2020-2022. Medlemspris for Fysioterapeuten anslås uendret på 792 kroner per år.

I sak 5.2 Beregning av kontingent og regler for nedsatt kontingent, lagt inn følgende endringer*:*

* Halv kontingent til selvstendige næringsdrivende fysioterapeuter som er i foreldrepermisjon. Formålet med dette tilbudet er å dempe utmeldinger forårsaket av reduserte økonomiske ressurser på grunn av permisjonen.
* Kvart kontingent til pensjonister som jobber inntil 40 %. Denne gruppen vil kunne ha behov for juridisk bistand. Per i dag er det ikke dekket av pensjonistmedlemskap.
* Medlemmer som bor i utlandet kan i dag få innvilget kvart kontingent. NFF har medlemmer som bor i utlandet, men har arbeidsforhold som er regulert av norsk lov. Disse bør betraktes som yrkesaktive medlemmer på linje med medlemmer bosatt i Norge.
* Økt kontingent for masterstudenter til kr 1 100. Dette tilsvarer prisjustering.

Av 100 utmeldinger per kvartal, antas det at 20 medlemmer melder seg ut på grunn av foreldrepermisjon. Hvis det innvilges halv kontingent for denne gruppen, antar vi at 25 % vil fortsette som medlemmer. Dette betyr 20 medlemmer per år og kr 80 000 ca. per år. Det vedlagte rammebudsjettet har hensyntatt potensielle økonomiske effekter av det.

*Vekst i antall medlemmer*

Kategoriene «yrkesaktive medlemmer» og «dobbelt medlemskap» har den største kontingentsatsen og 90 % av NFFs kontingentinntekter kommer fra disse gruppene. Endringer i medlemsantallet har avgjørende betydning for kontingentinntektene. I budsjettet for perioden 2016-2019 lå det inne et for optimistisk anslag for økningen i medlemsmassen. Forbundsstyret anbefaler at rammebudsjettet tar utgangspunkt i et moderat anslag for årlig vekst på 75 yrkesaktive medlemmer. De øvrige gruppene holdes uendret. Samtidig ser vi at rundt 63 % av landets fysio­tera­peuter er medlemmer i NFF - potensialet for ytterligere vekst bør derfor være til stede. Hvordan det kan skje, bør tas opp som et ledd i mål- og strategiarbeidet.

De to siste årene har det vært avholdt tre vervekampanjer der resultatet har vært henholdsvis 48, 42 og 38 nye medlemmer, hvorav alle, med unntak av én, fortsatt er medlemmer i NFF. Studentverving ved høyskolene ved skoleårets start er også en aktivitet som vil bli opprettholdt.

Utmeldinger er hovedsakelig forårsaket av økonomiske grunner eller fordi medlemmer slutter å jobbe som fysioterapeuter. Det er gjennomført aktivitet for å få flere medlemmer over på månedlig avtalegiro fremfor kvartalsvise e-fakturaer for å holde betalingene på lavest mulig nivå. Det arbeidet videreføres.

**Andre inntekter**

Andre inntekter gjelder i første rekke provisjonsgodtgjørelse fra Söderberg & Partners (tidligere Bafo) for forsikringsadministrasjon. I tillegg kommer inntekter fra fremleie av lokaler til Fond til etter- og videreutdanning av fysioterapeuter. Inntektene er prisjustert.

**Fond til etter- og videreutdanning av fysioterapeuter og kursinntekter/tilskudd**

Budsjetterte inntekter for etterutdanningsvirksomheten (kurs, temadager, spesialistordning, veiledningsordning) er basert på tildeling fra Fond til etter- og videreutdanning av fysioterapeuter, tilskudd fra Helsedirektoratet, samt inntekter fra kursvirksomheten. I henhold til Fondets ramme­avtale for årene 2018-2020, er det gitt et tilsagn på inntil 7,848 millioner kroner for året 2020. Forventningene er å få tildelt en sum på 9 millioner fra Fondet for rammeperioden 2021-2023, dette tilsvarer en 15 % økning i forhold til forrige periode 2018-2020. Når justert budsjett 2020 legges frem for Landsmøtet 2020 vil svar på rammesøknad for 2021-2023 foreligge. Ekstra midler fra Fondet gir NFF mulighet til å utvide kurstilbud og som dermed gir økte kursinntekter.

**Forhandlingsseksjonen**

Inntektsposten består hovedsakelig av OU-midler. OU-midler er avsatte midler fra arbeidsgiver og arbeidstaker øremerket til opplæring i rammeverket. NFF søker ekstra midler til opplæring innenfor tariffområdet Virke.

Videre er det budsjettert med deltaker­avgift på lederkonferanser for ledere i kommunehelsetjenesten og ledere i spesialisthelsetjenesten.

**Regioner**

Denne posten består av inntekter fra kurs/seminar avholdt i regi av regionene.

**Kostnader**

**Lønn og sosiale kostander ansatte**

Lønn og sosiale kostnader for ansatte er den største utgiftsposten i budsjettet og utgjør omtrent 42 % av totale kostnadene i NFF (80% av lønnsbudsjett, 33,4 årsverk i 2020). For å kompensere for vekst i lønnskostnader, er det lagt til grunn en økning i personalkostnadene på 3,50 % prosent i 2020 og 3,60 % i 2021 og 2022.

Det er budsjettert med en ny stilling fra og med 2020 i generalsekretærs stab. Ny medarbeider vil blant annet arbeide med oppgaver knyttet til opplæring av NFFs organisasjonsledd og forberedelse av saker og oppfølging av Forbundsstyret og landsmøtene. Det er videre budsjettert med en stilling fra 2021 som knyttes til leveranser relatert til visjon og hovedmål som vedtas av Hovedlandsmøtet 2019. En ytterligere ressurs er budsjettert fra og med 2021 under seksjon for Fag og Helsepolitikk med det formålet å administrere den forventede veksten i kurstilbud som er begrunnet i økte midler fra Fondet.

*Lønn regionleder/forbundsleder*

Denne posten utgjør 11% av totale kostnader i NFF og 20% av lønnsbudsjett (6 årsverk).

**Overføring til fag- og interessegrupper**

Per i dag tildeles et årlig tilskudd på kr 20 000 til de fag- og interessegruppene som har under kr 150 000 i egenkapital (per 01.01), samt mulighet for å søke på tilskudd fra resterende midler. Forbundsstyret foreslår at kriterier for fordeling revideres. Den totale rammen for tildeling foreslås videreført på kr 150 000.

**Andre driftsutgifter**

Posten består av ordinære driftskostnader knyttet til lokaler og utstyr (ca. 40 %), IT og telefoni

(ca. 25 %), avskrivninger (ca. 10 %), samt innkjøp av ekstern bistand etc. Finansinntekter-/kostnader inngår også her. Faste driftsutgifter utgjør om lag 10,1 millioner kroner.

Det foreligger planer om å gjøre endringer i dagens CRM-løsning (medlemsregister), som kan innebære utskifting av IT-system så vel som IT-leverandør. Det er så langt ikke foretatt noen forstudie av kompleksitet og omfang og dermed heller ikke etablert noen klar kostnadsramme for arbeidet. Forbundsstyret foreslår at det foretas en avsetning for dette arbeidet på totalt 1,5 millioner kroner, fordelt på 2020 og 2021 med 750 000 kroner hvert år.

I tillegg er det budsjettert med outsourcing av deler av lønnsfunksjonen i sekretariatet som er anslått å gi en årlig merkostnad på kroner 250 000, pris indeksert hvert år. Dette for å redusere risiko samt å frigjøre ressurser til annet arbeid knyttet til økonomifunksjonene i NFF som gir mulighet for å utvikle og forbedre prosesser og rutiner.

Videre foreligger det planer om å iverksette et nytt tidsregistrering og reise-/utlegg system: Etableringsgebyr på kr 50 000 i 2020 og kr 45 000 årlig for lisenser (indeksert) for perioden 2020-2022.

Det avsettes midler til systematisk HMS arbeid i sekretariatet tilsvarende kr 65 000 i 2020 og 2021 og kr 100 000 for 2022.

**Til Fysioterapeuten**

Overføringen i 2019 er på 3 550 000 kroner, og foreslås økt med på 2,5 % per år i landsmøteperioden. Dette utgjør ca. 5% av totale kostander i NFFs budsjett.

I 2019 utgjør overføringen fra forbundet ca. 365 kroner per medlem, med utgangspunkt i et totalt medlemstall på 9700 (april 2019).

**Kontingenter**

Kontingenten til Unio utgjør hovedparten av disse kostnadene. Kontingenten er basert på antall yrkesaktive medlemmer. Også kontingenter til Forskerforbundet og Pensjonistforbundet inngår her.

**Informasjon**

Budsjettet omfatter kostnader knyttet til profilering, verving, trykksaker, konsulentbistand knyttet til kommunikasjon og informasjonsarbeid. Budsjetterte kostnader videreføres omtrent på samme nivå som i inneværende periode med en prisjustering.

**Fag og helsepolitikk**

Seksjonens budsjett er basert på tildeling fra Fond til etter- og videreutdanning av fysiotera­peuter, samt kursinntekter. Kostnadene er i hovedsak knyttet til forvaltning av etterut­danningsvirksomhet og derfor følger de den samme utviklingen som kursinntekter. NFFs etterutdanningsvirksomhet inkludert personalkostnader, skal balansere med inntektene.

Omlag 200.000 kr er budsjettert til aktivitet relatert til fagpolitisk arbeid. Det er aktiviteter som medlemsbesøk, deltakelse på kurs / konferanser, kjøp av tjenester som Helsepolitisk barometer.

**Fysioterapikongress**

Kongress 2022 vil kreve administrative ressurser i 2020, 2021 og 2022, som er ikke tilgjengelig i sekretariatet. Det søkes om midler fra Fysiofondet tilsvarende 50% stilling samt noe midler til møtevirksomhet for fag- og vitenskapelig komitee, tilsvarende kr 500 000 per år. Det er stor usikkerhet knyttet til om det er mulig å få midler til dette prosjektet. For å sikre gjennomføring av kongressen budsjetteres det med midler tilsvarende halv stilling.

**Styre, råd og utvalg**

Denne posten utgjør 2,6% av totale kostnader i NFF.

Det er lagt til grunn følgende satser for tapt arbeidsfortjeneste og møtegodtgjørelse:

* Tapt arbeidsfortjeneste for sentrale tillitsvalgte i NFF reguleres årlig i henhold til lønnsutvikling generelt. Privatpraktiserende som kan dokumentere at pålagte møter for NFF medfører tap av driftstilskudd, får dette refundert.
* Ansatte som kan dokumentere tapt arbeidsinntekt grunnet pålagte møter og arbeid for NFF, kan etter avtale søke om å få dette kompensert.
* Godtgjørelse for Forbundsstyrets medlemmer er kr 20 000 per år.
* Leder av Næringspolitisk råd får en godtgjørelse på kr 60 000.
* Leder av Tariffpolitisk utvalg og leder av Fag- og utdanningspolitisk utvalg får en godtgjørelse på kr 30 000 per år.

Forbundsleder og regionlederne er unntatt fra dette da deres godtgjørelse er regulert gjennom NFFs ordinære lønnsbudsjetter.

Forslag til detaljert budsjett for kommende treårs-periode fremkommer av tabellen under.

Det er knyttet usikkerhet til beregningen av kostnadene for styrer, råd og utvalg fordi sammensetning først er klar etter valget i 2019. Det er i hovedsak lagt til grunn samme møtehyppighet i styrer, råd og utvalg som i landsmøteperioden 2016-2019. Kostnadene på denne posten øker i 2022 grunnet merarbeid i enkelte råd/utvalg i forbindelse med Hovedlandsmøtet, samt deltakelser fra Forbundsstyret på Fysioterapikongressen 2022.

Det er budsjettert med felles oppstartsmøte i 2020 for råd og utvalg samt Forbundsstyre (i henhold til tidligere praksis). Felles oppstart innebærer kostnader til møtelokaler fordi alle møter arrangeres på samme sted. Det legges opp til noe felles innhold og deretter oppstartsmøter i det enkelte organisasjonsledd. I henhold til tidligere praksis arrangeres felles oppstartsamling for nye regionstyrer i 2020. Regionene får dekket de økte kostnadene, som et arrangement i Oslo innebærer.

Følgende økte utgiftsposter er lagt inn i budsjettet:

* Opplæring av nye medlemmer i fag- og interessegruppenes styre budsjetteres med kr 30 000 hvert år.
* Det budsjetteres med kr 50 000 kr til utarbeidelse av opplæringsmateriell i 2020.
* Det er budsjettert med et ekstra møte i Tariffpolitisk utvalg fra og med 2020.
* Det budsjetteres med fire samlinger for ledere av faggrupper med 200 000 kr per år (prisjustert). Dette er en økning med to samlinger i sentralt budsjett fra perioden 2017-2019.
* Det er budsjettert med et ekstra møte i Fag- og utdanningspolitisk utvalg. Budsjettet er justering i henhold til reelle kostnader for drift av utvalget.
* Et ekstra medlem i Forbundsstyret som tilsvarer en økning på 70 000 per år (prisjustert)

I tillegg til budsjettpostene over, tilkommer også midler fra forhandlingsseksjonen til ulike tiltak i noen av utvalgene.

**Studentarbeid**

Posten dekker i hovedsak kostnader knyttet til presentasjon av NFF for 1. semester studenter og turnusseminar samt NFFs studentpris.

**Forhandlingsseksjonen**

Budsjettet legger opp til en videreføring av dagens aktivitetsnivå.

Kostanden i seksjonen er knyttet opp til medlemsvirksomhet som tarifforhandlinger, kurs for selvstendig næringsdrivende, faglig oppdateringer og opplæring av kontaktpersoner.

Det er i budsjettet kostnader til politisk deltakelse i takstforhandlinger og ASA 4313 forhandlinger. Det er budsjettert med kr 370 000 til dette.

Det er videre budsjettert med to lederkonferanser for ledere i primærhelsetjenesten og ledere i spesialisthelsetjenesten. Disse skal i hovedsak være finansiert gjennom deltakeravgift. Det settes av kr 50 000 utover dette.

Budsjetterte kostnader videreføres omtrent på samme nivå som i inneværende periode med en prisjustering.

**Internasjonalt arbeid**

Kontingenter i forbindelse med WCPT utgjør mer enn halvparten av kostnadene.

**Landsmøte - ledermøte**

Det er budsjettert med årlige landsmøter og ledermøter, hver på en dag, i 2020 og 2021. Kostnader til Hovedlandsmøtet 2022 er jevnt fordelt over rammebudsjettperioden med avsetninger i 2020 og 2021. Hensikten med periodiseringen er å få en jevnere kostnadsfordeling og dermed bedre oversikt over tilgjengelige midler i treårsperioden.

**Til styrets disposisjon**

Det settes ikke av midler til denne posten.

**Prosjektmidler**

Under denne posten er det satt av et engangsbeløp på kr 400 000 i 2020 til evaluering av regionmodellen (jamfør sak 7.4).

**Regioner**

Posten dekker ordinære driftskostnader for de fem regionene. Det er ikke lagt inn økninger av denne posten fra forrige treårs-periode. Regionene har til sammen 4,5 millioner kroner i netto kostnader for hele perioden, hvilket innebærer at de av regionene som arrangerer kurs og seminarer vil få en økning i kostnadsrammen tilsvarende disse inntektene. Kostnadene har blitt jevnt fordelt over rammebudsjettperioden - de følger samme mønster som Landsmøtekostnadene.

**Nyutdannede Fysioterapeuter**

Fra 2020 innføres automatisk medlemskap i Unge Fysioterapeuters Felleskap for NFFs medlemmer som er studenter, turnuskandidater og fysioterapeuter inntil fem år etter autorisasjon. Ved automatisk medlemskap, overføres basistilskudd til drift av Unge Fysioterapeuters Felleskap. For å sikre en god oppstart av organisasjonsmodellen avsettes 100 000 kr til dette i 2020. For 2021 og 2022 avsettes 60 000 kr.

**Konflikt- og rettshjelpsfond**

NFFs Konfliktfond: Dette fondet er midler som er ment å dekke kostnader ved eventuell streik. NFFs medlemskap i Unio forutsetter at forbundet har en tilfredsstillende økonomisk beredskap i tilfelle streik. Konfliktfondet er i dag på et tilfredsstillende nivå, per 01.01.2019 er fondet på kr 7 311 197. Eventuelle streiker i kommende periode vil kreve tilførsel av midler til fondet for å opprettholde dette nivået. Forslaget til rammebudsjett legger ikke opp til ytterligere styrking av NFFs Konfliktfond.

NFFs Rettshjelpfond: Dette fondet er ment å dekke utgifter knyttet til juridisk bistand til enkelt­med­lemmer. Nivået på fondet var 01.01.2019 på kr 4 724 657 (etter at en tidligere avsetning på kr 224 657 er tilbakeført fondet) og vurderes som tilfreds­stillende. Bruk av fondet som bringer det under et nivå på 4,5 millioner kroner bør kompenseres ved vedtak om disponeringer av overskuddet det enkelte regnskapsår, alternativt at midler overføres til NFFs Retthjelpfond fra NFFs frie egenkapital.

**Budsjett for fag- og interessegrupper**

Forbundsstyrets forslag til rammebudsjett for 2020, 2021 og 2022 omfatter kun forbundets sentrale virksomhet. Fag- og interessegrupper skal i henhold til NFFs vedtekter årlig utarbeide forsvarlige budsjetter. Budsjett for inneværende år skal godkjennes av de respektive årsmøtene og oversendes forbundets sekretariat innen 17. mars hvert år. Forbundet sentralt skal melde tilbake hvorvidt det oversendte budsjettet anses som forsvarlig. Det er stor variasjon mellom faggruppenes økonomiske situasjon.

**Generalsekretærens kommentar:**

Generalsekretæren slutter seg til Forbundsstyrets anbefaling om vekst i medlemskontingenten for kommende periode. Medlemskontingenten er NFFs viktigste inntekt og er basisgrunnlaget for å kunne utføre et godt og viktig arbeid for våre medlemmer. Det er derfor viktig å fokusere på å øke medlemsmassen og beholde og verve nye medlemmer i årene som kommer.

Dette budsjettet gir mulighet for gjennomføring av ny fysioterapikongress i 2022, en ny stilling i 2020 i generalsekretærens stab og ytterligere ny en stilling fra 2021 som vil bli knyttet til målene vedtatt av Hovedlandsmøtet. Dette gir et bedre grunnlag for driften i sekretariatet.

Det er budsjettert med et overskudd på 719 000 kr i landsmøteperioden. Det foreligger planer om å gjøre endringer i dagens CRM-løsning (medlemsregister), som kan innebære utskifting av IT-system så vel som IT-leverandør og det er i budsjettet foreslått avsetninger til dette. Det jobbes også med nytt tidsregistrering og reise-/utlegg system. Endringer i- og bruken av systemene er nødvending for å effektivisere driften og sikre bedre kontroll. Det er viktig å sikre god implementering av nye systemer og rutiner. I forbindelse med disse prosessene kan det tilkomme kostnader som det på nåværende tidspunkt er vanskelig å anslå. Vi vil komme tilbake til dette i forbindelse med behandlingen av årlige budsjett i perioden.

Generalsekretæren vurderer at det er et forsvarlig forslag til rammebudsjett for 2020, 2021 og 2022 som Forbundsstyret her legger fram for Landsmøtet 2019.

**FORSLAG TIL VEDTAK FRA FORBUNDSSTYRET:**

Hovedlandsmøtet 2019 slutter seg til de prinsipper som er lagt til grunn og godkjenner NFFs rammebudsjett for årene 2020, 2021 og 2022.

**Vedlegg 1 Kontingentsatser 2020-2022**



**Vedlegg 2 Fordelingen på styre, råd og utvalg**

|  |  |  |  |  |
| --- | --- | --- | --- | --- |
|   | **2019** | **2020** | **2021** | **2022** |
| Næringspolitisk råd | 240 000 | 246 000 | 253 000 | 260 000 |
| Tariffpolitisk utvalg | 12 000 | 20 000 | 21 000 | 22 000 |
| Lovutvalget | 70 000 | 71 000 | 30 000 | 100 000 |
| Etisk utvalg | 35 000 | 80 000 | 82 000 | 84 000 |
| Forbundsstyret | 510 000 | 593 100 | 609 200 | 787 100 |
| Kontrollutvalget | 110 000 | 113 000 | 116 000 | 119 000 |
| Valgkomiteen | 70 000 | 30 000 | 31 000 | 150 000 |
| Forbundsleder | 50 000 | 51 000 | 52 000 | 53 000 |
| Fag og utdanningspolitisk utvalg | 70 000 | 91 000 | 94 000 | 97 000 |
| Ankeutvalget | 6 000 | 6 200 | 6 400 | 6 600 |
| Forsikringsutvalget | 5 000 | 5 100 | 5 200 | 5 300 |
| Rådet for Psykisk helse | 12 000 | 12 300 | 12 600 | 13 000 |
| Organisasjonsseminar | 0 | 100 000 | 0 | 0 |
| Fig prosjektet | 65 000 | 0  | 0 | 0 |
| Regionledere | 180 000 | 185 000 | 190 000 | 195 000 |
| Møte med fondsstyrerepresentanter | 40 000 | 41 000 | 42 000 | 43 000 |
| Opplæring styrer fag-/interessegrupper | 15 000 | 30 000 | 31 000 | 32 000 |
| Organisasjons håndbok | 0 | 50 000 | 0 |   |
| Fagrguppelederforum | 0 | 200 000 | 206 000 | 212 000 |
| **Sum** | **1 490 000** | **1 925 000** | **1 781 000** | **2 179 000** |

**Vedlegg 3 – Vedtatt rammebudsjett Fysioterapeuten**



**Generelt:**Forslaget til rammebudsjett er basert på en videreføring av aktiviteten i 2019, med ni papirutgivelser, i tillegg til drift og produksjon av innhold på fysioterapeuten.no. Vi mener dette er forsvarlig, med tanke på at vi har fått redusert kostnadene til trykk og distribusjon gjennom nye avtaler fra 2019.
Når det gjelder stillinger, er det budsjettert med tre i 100 % og en i 60 % stilling.

**Kostnader og inntekter***Kostnader:*Nye avtaler for trykk og distribusjon fra 2019, reduserer produksjonskostnadene for papirutgaven en god del.

Lønnskostnadene gjør et hopp fra 2019 til 2020, fordi redaktørstillingen i år er budsjettert med 80 %. For neste landsmøteperiode er det budsjettert med 100 %. Økning lønn og sosiale kostnader er som for sekretariatet ellers (3.5% 2020, 3.6 % 2021 og 2022).

*Annonseinntekter:*Posten produktannonser (papir og nett) er videreført på samme nivå som i 2019, mens det er grunn til å tro på en økning for stillingsannonsene (kun på nett). Her er det lagt inn en økning på 1.9%.
Kurs og konferanser fjernes fra budsjettet fra 2020. Her er det nå svært lite inntekter å hente.

*Bidrag fra NFF:*Overføringen i 2019 er på 3.550.000 kroner, og foreslås økt med på 2.5 % per år i landsmøteperioden, tilsvarende gjennomsnittlig lønns/prisvekst.

I 2019 utgjør overføringen fra forbundet ca. 365 kroner per medlem, med utgangspunkt i et totalt medlemstall på 9.700 (april 2019).

*Prosjektmidler fra Fysiofondet:*Det utbetales produksjonsstøtte til en årlig fagutgivelse t.o.m. 2020. Ny søknad vil bli sendt for å dekke 2021 – 2022.

**Fysioterapeutens fond per 31.12 2018:**
Investeringsfondet: kr.1.165.995
Driftsfondet: kr. 380.627